CELEX: 52016JC0034
Language: ro
Date: 2016-07-14
Title: Propunere comună de DECIZIE A CONSILIULUI privind încheierea Acordului de instituire a Fundației internaționale UE-ALC

COMISIA EUROPEANĂ
            Bruxelles, 14.7.2016
            JOIN(2016) 34 final
            2016/0217(NLE)
            Propunere comună de
            DECIZIE A CONSILIULUI
            privind încheierea Acordului de instituire a Fundației internaționale UE-ALC
            
               
         
         
            
               EXPUNERE DE MOTIVE
            
            
               1.
                     CONTEXTUL PROPUNERII
            
            
               Context
            
            
               Uniunea Europeană (UE) și țările din America Latină și Caraibi (ALC) au beneficiat de relații speciale ca urmare a instituirii parteneriatului strategic cu ocazia primului summit biregional al șefilor de stat și de guvern, care a avut loc la Rio de Janeiro, în 1999. Principalul interlocutor al UE din partea ALC, în perioada cuprinsă între 1999 și 2012, au fost țările din „Grupul de la Rio”. Începând cu 2012, Comunitatea Statelor Latinoamericane și Caraibiene (CELAC) a fost desemnată de statele sale membre să înlocuiască Grupul de la Rio în calitate de omolog al UE pentru procesul summitului biregional și al parteneriatului strategic.
            
            
               Începând din 1999, cele două regiuni au conlucrat pentru a promova interesele și valorile lor comune, astfel cum s-a confirmat în cadrul reuniunilor la nivel înalt de la Madrid (2002), Guadalajara (2004), Viena (2006), Lima (2008), Madrid (2010), Santiago de Chile (2013) și Bruxelles (2015). Summiturile succesive au asigurat o intensificare constantă a dialogului politic și a progreselor înregistrate în ceea ce privește abordarea în comun a unei game ample de aspecte, printre care schimbările climatice, migrația, lupta împotriva drogurilor ilicite, promovarea drepturilor omului și a egalității de gen, educația și chestiunile de ordin cultural, precum și în ceea ce privește știința și tehnologia.
            
            
               Obiectivele Fundației internaționale UE-ALC și coerența cu politicile relevante
            
            
               În cadrul celei de-a cincea reuniuni la nivel înalt UE-ALC (Lima, 2008), liderii celor două regiuni au decis să ia în considerare crearea unei fundații biregionale în scopul de a stimula dezbaterile privind strategiile comune și măsurile menite să consolideze parteneriatul și să sporească vizibilitatea acestuia. Cu ocazia celei de a șasea reuniuni la nivel înalt (Madrid, 2010), șefii de stat și de guvern au decis că ar trebui să se înființeze o fundație UE-ALC, cu următoarele obiective:
            
            
               să contribuie la consolidarea procesului de parteneriat UE-CELAC, prin participarea și aportul societății civile și al altor actori sociali;
            
            
               să încurajeze crearea de noi relații și a înțelegerii între regiuni; precum și
            
            
               să sporească vizibilitatea reciprocă între regiuni și vizibilitatea parteneriatului în sine.
            
            
               Această decizie trebuie privită în contextul bazelor existente ale UE pentru a promova relațiile cu Asia (Fundația Asia-Europa, ASEF) și regiunea euromediteraneeană (Fundația Anna Lindh pentru dialog între culturi). Fundația UE-ALC a fost concepută ca un instrument care să contribuie la consolidarea relațiilor biregionale dintre UE și ALC, în conformitate cu prioritățile și strategiile prezentate în declarațiile relevante ale reuniunilor la nivel înalt și în comunicările succesive ale Comisiei, cum ar fi Un parteneriat consolidat între UE și America Latină (2005)
                  1
                și Uniunea Europeană și America Latină: un parteneriat între actori globali (2009)
                  2
               . Atât Parlamentul European (aprilie 2006), cât și Adunarea Parlamentară Euro­Latinoamericană (decembrie 2007) au adoptat rezoluții în favoarea creării fundației.
            
            
               Fundația UE-ALC a fost constituită oficial în Hamburg, în 2011, ca organism de drept civil german, în așteptarea posibilei încheieri a unui acord constitutiv internațional pentru transformarea acesteia într-o organizație internațională. Aceasta a fost însărcinată:
            
            
               să promoveze și să coordoneze activități orientate către rezultate în sprijinul relațiilor biregionale, concentrate pe punerea în aplicare a priorităților stabilite la reuniunile la nivel înalt UE-ALC; 
            
            
               să încurajeze dezbaterile privind strategiile comune pentru îndeplinirea acestor priorități prin stimularea cercetării și a studiilor; precum și 
            
            
               să promoveze schimbul fructuos și noile oportunități de creare de rețele între societatea civilă și alte părți interesate implicate sau care sunt potențial interesate de o relație biregională.
            
            
               Fundația poate lansa inițiative în asociere cu instituții publice și private, cu guverne ale ALC și ale statelor membre ale UE, cu Comisia Europeană și alte instituții și agenții ale UE, precum și cu instituții internaționale și regionale. În primii patru ani, fundația a întreprins o serie de măsuri în acest cadru.
            
            
               Decizia 2012/493/UE a Consiliului a autorizat Comisia să deschidă negocieri pentru un acord internațional privind înființarea Fundației UE-ALC cu statut de organizație internațională, cu UE, statele sale membre și țările ALC în calitate de membri. Negocierile au început în decembrie 2012 și au fost purtate, din partea UE, de Serviciul European de Acțiune Externă (SEAE), în numele Comisiei. Statele membre au fost consultate pe parcursul procesului de negociere în cadrul reuniunilor Grupului de lucru al Consiliului pentru America Latină și Caraibi (COLAC). Parlamentul European a fost informat cu regularitate pe parcursul negocierilor. În cadrul celui de al șaptelea summit UELAC/primului summit UE-CELAC (Santiago de Chile, 2013), șefii de stat și de guvern au lansat un apel pentru încheierea rapidă a negocierilor; acestea s-au încheiat în ianuarie 2015.
            
            
               La cel de al doilea summit UE-CELAC (Bruxelles, iunie 2015), șefii de stat și de guvern au salutat parafarea Acordului de instituire a Fundației internaționale UE-ALC, așteptând cu interes „semnarea cu celeritate a acestuia și intrarea în vigoare cu rapiditate”. Înaltul Reprezentant și Comisia consideră că au fost îndeplinite obiectivele stabilite de Consiliu în directivele sale privind negocierea acordului și că se poate înainta proiectul de acord în vederea semnării și a încheierii lui. CELAC și UE au drept obiectiv comun semnarea acordului în timpul unei reuniuni a miniștrilor afacerilor externe din cele două regiuni, în perioada 25-26 octombrie, în Republica Dominicană. Aceasta va reprezenta punctul culminant al unui proces care a durat un deceniu, timp în care liderii celor 61 țări în cauză au depus eforturi pentru a stabili și a consolida Fundația UE-ALC ca organizație internațională care poate contribui la consolidarea procesului de parteneriat, precum și la îmbunătățirea înțelegerii reciproce și a vizibilității.
            
            
               Obiectivul prezentei propuneri
            
         
         
            
               Prezenta propunere comună se referă la instrumentul juridic care autorizează încheierea acordului în numele UE. Constituirea fundației ca organizație internațională îi va îmbunătăți capacitatea de a obține finanțare de la statele sale membre, multe dintre acestea neavând capacitatea de a face contribuții financiare în beneficiul acesteia, rămânând totodată constituită în temeiul dreptului civil german. Prin dobândirea statutului de organizație internațională, fundația va putea, de asemenea, să reducă anumite costuri, să beneficieze de privilegiile și imunitățile prevăzute de dreptul internațional și să utilizeze mai bine resursele sale financiare și umane. Acest lucru, la rândul său, îi va permite să mențină și să dezvolte în continuare activitățile sale de sprijinire a parteneriatului.
            
            
               2.
                     TEMEIUL JURIDIC
            
            
               Propunerea comună atașată constituie instrumentul juridic pentru încheierea acordului. 
            
            
               
                  Alegerea temeiului juridic pentru încheierea acordului trebuie să se bazeze pe factori obiectivi care pot fi supuși controlului jurisdicțional, care includ scopul și conținutul măsurii. 
               
               
                  Obiectivul acordului este de a institui Fundația UE-ALC ca organizație internațională cu personalitate juridică întemeiată pe dreptul internațional public. Fundația va contribui la consolidarea parteneriatului UE-CELAC, va încuraja înțelegerea reciprocă și va consolida vizibilitatea reciprocă între regiuni. Fundația poate fi considerată drept un instrument de politică externă comună a UE, deoarece activitățile sale contribuie la convergența acțiunilor statelor membre privind America Latină și regiunea Caraibilor, asigurând că UE poate să își promoveze interesele și valorile în cadrul parteneriatului dintre cele două regiuni. Activitățile specifice ale fundației contribuie la dialogul politic dintre UE și CELAC în domenii cum ar fi guvernanța mondială și promovarea democrației, a drepturilor omului și a statului de drept. Activitățile anterioare relevante ale fundației includ studii și seminarii privind parteneriatul strategic și colaborarea dintre UE și ALC în calitate de parteneri în materie de guvernanță mondială (de exemplu, studii privind „UE și CELAC: Un nou impuls unui parteneriat strategic” și „Diplomația la nivel înalt: provocările și oportunitățile pe care le prezintă noile regiuni”; o masă rotundă pe tema „UE și ALC: puteri într-o lume multipolară sau parteneri în cadrul guvernanței mondiale?”; precum și un seminar pe tema „China, America Latină și zona Caraibilor și Uniunea Europeană: o relație triunghiulară?”). Activități similare se vor desfășura atunci când fundația va deveni o organizație internațională. În acest sens, acordul urmărește obiective legate de PESC. 
               
               
                  Fundația va consolida, de asemenea, cooperarea între regiunile UE și ALC, promovând schimburile interculturale, în special prin facilitarea și promovarea participării societății civile și a altor actori, precum și a contribuțiilor acestora. Ținând seama de faptul că unele state ALC nu mai pot beneficia de asistență pentru dezvoltare, în timp ce altele rămân eligibile, fundația:
               
            
            
               va sprijini dialogul politic și cooperarea UE-CELAC la care participă câteva sau toate țările ALC în domenii-cheie de interes comun, cum ar fi cercetarea, dezvoltarea durabilă, schimbările climatice, competitivitatea, creșterea economică și ocuparea forței de muncă, egalitatea de șanse între femei și bărbați;
            
            
               va efectua sau va sprijini analiza și cercetarea pe teme de interes pentru parteneriat; precum și
            
            
               va dezvolta și va sprijini rețelele biregionale și va promova schimburile de cunoștințe și de bune practici între acestea. 
            
            
               
                  Din perspectiva obiectivului și a conținutului, acordul intră sub incidența articolului 37 din Tratatul privind Uniunea Europeană și a articolelor 209 și 212 din Tratatul privind funcționarea Uniunii Europene (TFUE). Temeiurile juridice procedurale pentru încheierea acordului sunt articolul 218 alineatul (5) și articolul 218 alineatul (8) al doilea paragraf din TFUE.
               
               
                  3.
                        IMPLICAȚIILE BUGETARE
               
            
            
               Încheierea acordului nu va avea implicații bugetare directe, întrucât acesta nu obligă UE sau alți semnatari să efectueze contribuții financiare în beneficiul fundației. Aceste contribuții vor fi voluntare. În calitate de țară-gazdă care acordă privilegii și imunități în temeiul unui acord privind sediul, Germania va furniza (pe propria cheltuială) spații amenajate în mod corespunzător, care să fie adecvate pentru utilizare de către fundație, inclusiv întreținerea, utilitățile și securitatea.
            
            
               Comisia a contribuit financiar la fundație încă de la înființarea acesteia în temeiul dreptului civil german în 2011, cel mai recent (prin Instrumentul de parteneriat) cu suma de 3 milioane EUR pentru cei doi ani, începând din octombrie 2015. Unele țări ALC și UE, inclusiv Germania în calitate de țară-gazdă, au contribuit financiar o dată sau în mai multe rânduri. Alte țări nu sunt în măsură să contribuie până când fundația devine o organizație internațională, astfel încât încheierea și intrarea în vigoare a acordului vor contribui la îmbunătățirea sustenabilității sale financiare.
            
            
               2016/0217 (NLE)
            
            
               Propunere comună de
            
            
               DECIZIE A CONSILIULUI
            
            
               privind încheierea Acordului de instituire a Fundației internaționale UE-ALC
            
            
               CONSILIUL UNIUNII EUROPENE,
            
            
               având în vedere Tratatul privind Uniunea Europeană, în special articolul 37,
            
            
               având în vedere Tratatul privind funcționarea Uniunii Europene, în special articolul 209 alineatul (2) și articolul 212 alineatul (1), coroborate cu articolul 218 alineatul (6) litera (a) și cu articolul 218 alineatul (8) al doilea paragraf,
            
         
         
            
               având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
            
            
               având în vedere avizul Parlamentului European,
            
            
               întrucât:
            
            
               (1)În conformitate cu Decizia Consiliului [XXX] din 
                  3
               , Acordul de instituire a Fundației Internaționale UE-ALC a fost semnat la , sub rezerva încheierii sale la o dată ulterioară.
            
            
               (2)Acordul va institui Fundația UE-ALC ca organizație internațională cu personalitate juridică întemeiată pe dreptul public internațional.
            
            
               (3)Acordul ar trebui să fie aprobat în numele Uniunii Europene.
            
            
               (4)Atunci când acționează în cadrul Fundației UE-ALC, UE și statele sale membre își coordonează pozițiile în conformitate cu tratatele și cu principiul cooperării loiale,
            
            
               ADOPTĂ PREZENTA DECIZIE:
            
            
               Articolul 1
            
            
               Acordul de înființare a Fundației UE-ALC internaționale se aprobă în numele Uniunii Europene. 
            
            
               Textul acordului este atașat la prezenta decizie.
            
            
               Articolul 2
            
            
               Președintele Consiliului desemnează persoana (persoanele) împuternicită(e) să depună, în numele Uniunii Europene, instrumentul de aprobare prevăzut la articolul 24 din acord pentru a exprima consimțământul Uniunii Europene de a-și asuma obligații în temeiul acordului.
            
            
               Articolul 3
            
            
               Prezenta decizie intră în vigoare la […]
                  4
               .
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  COM(2005) 636 final.
               
               
                  
                     (2)
                  COM(2009) 495 final.
               
               
                  
                     (3)
                  JO L , , p. .
               
               
                  
                     (4)
                  Secretariatul General al Consiliului va publica data intrării în vigoare a acordului în Jurnalul Oficial al Uniunii Europene.
               
            
      
    ---documentbreak--- 
      
         
               COMISIA EUROPEANĂ
            Bruxelles, 14.7.2016
            JOIN(2016) 34 final
            ANEXĂ
            la
            Propunerea comună de Decizie a Consiliului
            privind încheierea Acordului de instituire a Fundației internaționale UE-ALC
            
               
         
         
            
               
                  Acord de instituire
                   A Fundației Internaționale UE-ALC
            
            
            
            
               Părțile la prezentul acord,
            
            
               UNIUNEA EUROPEANĂ, denumită în continuare „Uniunea”,
            
            
               precum și
            
            
               REGATUL BELGIEI,
            
            
               REPUBLICA BULGARIA,
            
            
               REPUBLICA CEHĂ,
            
            
               REGATUL DANEMARCEI,
            
            
               REPUBLICA FEDERALĂ GERMANIA,
            
            
               REPUBLICA ESTONIA,
            
            
               IRLANDA,
            
            
               REPUBLICA ELENĂ,
            
            
               REGATUL SPANIEI,
            
            
               REPUBLICA FRANCEZĂ,
            
            
               REPUBLICA CROAȚIA,
            
            
               REPUBLICA ITALIANĂ,
            
            
               REPUBLICA CIPRU,
            
         
         
            
               REPUBLICA LETONIA,
            
            
               REPUBLICA LITUANIA,
            
            
               MARELE DUCAT AL LUXEMBURGULUI,
            
            
               UNGARIA,
            
            
               REPUBLICA MALTA,
            
            
               REGATUL ȚĂRILOR DE JOS,
            
            
               REPUBLICA AUSTRIA,
            
            
               REPUBLICA POLONĂ,
            
            
               REPUBLICA PORTUGHEZĂ,
            
            
               ROMÂNIA,
            
            
               REPUBLICA SLOVENIA,
            
            
               REPUBLICA SLOVACĂ,
            
            
               REPUBLICA FINLANDA,
            
            
               REGATUL SUEDIEI,
            
            
               REGATUL UNIT AL MARII BRITANII ȘI IRLANDEI DE NORD
            
            
               părți contractante la Tratatul privind Uniunea Europeană și la Tratatul privind funcționarea Uniunii Europene, denumite în continuare „statele membre”,
            
            
                  precum și
            
            
               ANTIGUA ȘI BARBUDA,
            
            
               REPUBLICA ARGENTINA,
            
            
               COMUNITATEA BAHAMAS,
            
         
         
            
               BARBADOS,
            
            
               BELIZE,
            
            
               STATUL PLURINAȚIONAL AL BOLIVIEI,
            
            
               REPUBLICA FEDERATIVĂ A BRAZILIEI,
            
            
               REPUBLICA CHILE,
            
            
               REPUBLICA COLUMBIA, 
            
            
               REPUBLICA COSTA RICA,
            
            
               REPUBLICA CUBA,
            
            
               UNIUNEA DOMINICA,
            
            
               REPUBLICA DOMINICANĂ,
            
            
               REPUBLICA ECUADOR,
            
            
               REPUBLICA EL SALVADOR,
            
            
               GRENADA,
            
            
               REPUBLICA GUATEMALA,
            
            
               REPUBLICA COOPERATISTĂ GUYANA
            
            
               REPUBLICA HAITI,
            
            
               REPUBLICA HONDURAS,
            
            
               JAMAICA,
            
            
               STATELE UNITE MEXICANE,
            
            
               REPUBLICA NICARAGUA,
            
         
         
            
               REPUBLICA PANAMA,
            
            
               REPUBLICA PARAGUAY,
            
            
               REPUBLICA PERU,
            
            
               SAINT KITTS ȘI NEVIS
            
            
               SAINT LUCIA,
            
            
               SAINT VINCENT ȘI GRENADINE
            
            
               REPUBLICA SURINAME,
            
            
               REPUBLICA TRINIDAD ȘI TOBAGO,
            
            
               REPUBLICA ORIENTALĂ A URUGUAYULUI,
            
            
               REPUBLICA BOLIVARIANĂ A VENEZUELEI,
                     
            
            
               denumite în continuare „părțile”,
            
            
            
               REAMINTIND parteneriatul strategic instituit între America Latină și zona Caraibilor (ALC), pe de o parte, și Uniunea Europeană (UE), pe de altă parte, în iunie 1999, în cadrul primei reuniuni la nivel înalt UE-ALC de la Rio de Janeiro;
            
            
               REȚINÂND inițiativa adoptată de șefii de stat și de guvern din ALC și UE în cursul celei de a cincea reuniuni la nivel înalt UE-ALC, care a avut loc la Lima, Peru, la 16 mai 2008;
            
            
               REAMINTIND decizia de înființare a Fundației UE-ALC, luată de șefii de stat și de guvern din UE și ALC, de președintele Consiliului European și de președintele Comisiei la cea de a șasea reuniune la nivel înalt UE-ALC, care a avut loc la Madrid, Spania, la 18 mai 2010;
            
            
               REAMINTIND instituirea, în 2011, a unei fundații de tranziție în Republica Federală Germania, care își va încheia activitatea și va fi dizolvată odată cu intrarea în vigoare a Acordului internațional constitutiv al Fundației UE-ALC;
            
            
               REITERÂND necesitatea de a se înființa o organizație internațională cu caracter interguvernamental reglementată de dreptul internațional public, printr-un „Acord internațional constitutiv al Fundației UE-ALC bazat pe mandatul adoptat la reuniunea ministerială organizată în marja celei de a VI-a reuniuni la nivel înalt UE-ALC de la Madrid”, care să contribuie la consolidarea legăturilor existente între statele din America Latină și zona Caraibilor, pe de o parte, și UE și statele sale membre, pe de altă parte,
            
            
               CONVIN după cum urmează:
            
            
            
         
         
            
               Articolul 1
            
            
               Obiect
            
            
            
               1.
                     Prin prezentul acord se instituie Fundația internațională UE-ALC (denumită în continuare „fundația” sau „Fundația UE-ALC”).
            
            
            
               2.
                     Prezentul acord stabilește obiectivele fundației, precum și normele și orientările generale care reglementează activitățile, structura și funcționarea sa.
            
            
            
            
               Articolul 2
            
            
               Natura și sediul
            
            
            
               1.
                     Fundația UE-ALC este o organizație internațională cu caracter interguvernamental, stabilită în temeiul dreptului internațional public. Aceasta se concentrează pe consolidarea parteneriatului biregional dintre UE și statele sale membre, pe de o parte, și Comunitatea Statelor Latinoamericane și Caraibiene (CELAC), pe de altă parte.
            
            
            
               2.
                     Fundația UE-ALC are sediul în Orașul Liber și Hanseatic Hamburg din Republica Federală Germania.
            
            
            
            
               Articolul 3
            
            
               Membrii fundației
            
            
                
            
            
               1.
                     Statele din America Latină și zona Caraibilor, statele membre ale UE și UE, care și-au exprimat consimțământul de a fi parte la prezentul acord, pe baza procedurilor lor juridice interne, devin singurii membri ai Fundației UE-ALC.
            
         
         
            
            
               2.
                     Fundația UE-ALC este, de asemenea, deschisă participării Comunității Statelor Latinoamericane și Caraibiene (CELAC).
            
            
            
            
               Articolul 4
            
            
               Personalitate juridică
            
            
            
               1.
                     Fundația UE-ALC are personalitate juridică internațională și capacitatea juridică necesară pentru a îndeplini obiectivele și activitățile sale pe teritoriul fiecărui membru, în conformitate cu legislația internă a acestuia.
            
            
            
               2.
                     Fundația are, de asemenea, capacitatea de a încheia contracte, de a achiziționa sau a înstrăina bunuri mobile și imobile și de a acționa în justiție.
            
            
            
            
               Articolul 5
            
            
               Obiectivele fundației
            
            
            
               1.
                     Fundația UE-ALC:
            
            
            
               a)
                     contribuie la consolidarea procesului de parteneriat biregional CELAC-UE, încurajând participarea și aportul societății civile și al altor actori sociali;
            
            
            
               b)
                     încurajează și mai mult cunoașterea și înțelegerea reciprocă dintre cele două regiuni;
            
         
         
            
            
               c)
                     îmbunătățește vizibilitatea reciprocă în cele două regiuni, precum și cea a parteneriatului biregional în sine.
            
            
            
               2.
                     În special, Fundația UE-ALC:
            
            
            
               a)
                     promovează și coordonează activitățile orientate către rezultate în sprijinul relațiilor biregionale și concentrate pe punerea în aplicare a priorităților stabilite în cadrul reuniunilor la nivel înalt CELAC-UE;
            
            
            
               b)
                     promovează dezbaterea strategiilor comune pentru îndeplinirea priorităților sus-menționate, încurajând cercetarea și studiile;
            
            
            
               c)
                     promovează schimburile fructuoase și noile oportunități de stabilire de contacte în rândul societății civile și al altor actori sociali.
            
            
            
                
            
            
               Articolul 6
            
            
               Criterii privind activitățile
            
            
            
               1.
                     În vederea realizării obiectivelor stabilite la articolul 5 din prezentul acord, activitățile Fundației UE-ALC:
            
            
            
               a)
                     se bazează pe prioritățile și temele abordate la nivel de șefi de stat și de guvern la reuniunile la nivel înalt, concentrându-se pe nevoile identificate în cadrul relației biregionale;
            
            
            
               b)
                     implică, în măsura în care este posibil și conform cadrului activităților fundației, participarea societății civile și a altor actori sociali, cum ar fi instituțiile academice, și țin seama, în mod facultativ, de contribuțiile acestora. În acest scop, fiecare stat membru poate identifica instituțiile și organizațiile relevante, a căror activitate vizează consolidarea dialogului biregional la nivel național;
            
         
         
            
            
               c)
                     conferă valoare adăugată inițiativelor existente;
            
            
            
               d)
                     conferă vizibilitate parteneriatului, concentrându-se în special asupra acțiunilor cu efect multiplicator.
            
            
            
               2.
                     Atunci când lansează activități sau participă la acestea, Fundația UE-ALC este orientată către acțiune, dinamică și rezultate.
            
            
            
            
               Articolul 7
            
            
               Activitățile fundației
            
            
            
               1.
                     În vederea realizării obiectivelor stabilite la articolul 5, Fundația UE-ALC desfășoară, printre altele, următoarele activități:
            
            
            
               a)
                     încurajează dezbaterile în cadrul seminarelor, conferințelor, atelierelor, grupurilor de reflecție, cursurilor, expozițiilor, publicațiilor, prezentărilor, formării profesionale și schimbului de bune practici și cunoștințe de specialitate;
            
            
            
               b)
                     promovează și sprijină evenimentele legate de temele abordate la reuniunile la nivel înalt CELAC-UE și de prioritățile stabilite la reuniunile CELAC-UE la nivel de înalți funcționari;
            
            
            
               c)
                     lansează programe de sensibilizare și inițiative biregionale, inclusiv schimburi în domeniile prioritare identificate;
            
            
            
               d)
                     încurajează efectuarea de studii pe temele identificate de ambele regiuni;
            
         
         
            
            
               e)
                     stabilește și creează noi oportunități de contacte, în special cu persoanele sau instituțiile care nu sunt familiarizate cu parteneriatul biregional CELAC-UE;
            
            
            
               f)
                     creează o platformă online și/sau înființează o publicație electronică.
            
            
            
               2.
                     Fundația EU-ALC poate lansa inițiative în asociere cu instituții publice și private, instituții ale UE, instituții internaționale și regionale, state din America Latină și Caraibe și state membre ale UE.
            
            
            
            
               Articolul 8
            
            
               Structura fundației
            
            
            
               Structura Fundației UE-ALC este următoarea:
            
            
            
               a)
                     Consiliul guvernatorilor;
            
            
            
               b)
                     președintele precum și
            
            
            
               c)
                     directorul executiv.
            
            
            
         
         
            
               Articolul 9
            
            
               Consiliul guvernatorilor
            
            
            
               1.
                     Consiliul guvernatorilor este compus din reprezentanții membrilor Fundației UE-ALC. Acesta se reunește la nivel de înalți funcționari și, după caz, la nivel de miniștri ai afacerilor externe cu ocazia reuniunilor la nivel înalt CELAC-UE.
            
            
                
            
            
               2.
                     Comunitatea Statelor Latinoamericane și Caraibiene (CELAC) este reprezentată în Consiliul guvernatorilor de președinția pro tempore, fără a aduce atingere participării țării respective în calitatea sa națională. 
            
            
            
               3.
                     Biroul executiv al Adunării Parlamentare Euro-Latinoamericane (EuroLat) este invitat să desemneze câte un reprezentant din fiecare regiune în calitate de observator în Consiliul guvernatorilor.
            
            
            
               4.
                     Adunarea Parlamentară Paritară ACP-UE este invitată să desemneze un reprezentant din UE și un reprezentant din zona Caraibilor în calitate de observatori în Consiliul guvernatorilor.
            
            
            
            
               Articolul 10
            
            
               Președinția Consiliului guvernatorilor
            
            
            
               Consiliul guvernatorilor are doi președinți, unul din partea UE și celălalt din partea statelor din America Latină și zona Caraibilor.
            
            
            
            
               Articolul 11
            
            
               Competențele Consiliului guvernatorilor
            
         
         
            
            
               Consiliul guvernatorilor al Fundației UE-ALC exercită următoarele competențe:
            
            
            
               a)
                     numește președintele și directorul executiv al Fundației;
            
            
            
               b)
                     adoptă orientările generale pentru activitatea Fundației și stabilește prioritățile operaționale și regulamentul de procedură al acesteia, precum și măsurile necesare pentru a garanta transparența și responsabilitatea în ceea ce privește, în special, finanțarea externă;
            
            
            
               c)
                     aprobă încheierea acordului privind sediul, precum și orice alt acord sau înțelegere care ar putea fi încheiat(ă) de fundație cu statele din America Latină și zona Caraibilor și cu statele membre ale UE în materie de privilegii și imunități; 
            
            
                
            
            
               d)
                     adoptă bugetul și statutul personalului, pe baza propunerii directorului executiv;
            
            
            
               e)
                     aprobă modificările structurii organizatorice a fundației, pe baza propunerii directorului executiv; 
            
            
            
               f)
                     adoptă programul multianual de lucru, inclusiv bugetul multianual estimativ, în principiu, cu o perspectivă de patru ani, pe baza proiectului înaintat de directorul executiv;
            
            
            
               g)
                     adoptă programul anual de lucru, care include proiectele și activitățile pentru anul următor, pe baza proiectului înaintat de directorul executiv și în cadrul programului multianual;
            
            
            
               h)
                     adoptă bugetul pentru anul următor;
            
            
            
               i)
                     aprobă criteriile de monitorizare și de audit al fundației, precum și criteriile de raportare a proiectelor Fundației;
            
         
         
            
            
               j)
                     adoptă raportul anual și situațiile financiare ale fundației pentru anul precedent;
            
            
            
               k)
                     oferă îndrumări și consiliere președintelui și directorului executiv;
            
            
            
               l)
                     propune părților modificări ale prezentului acord;
            
            
            
               m)
                     evaluează derularea activităților fundației și ia măsuri pe baza rapoartelor prezentate de directorul executiv;
            
            
            
               n)
                     soluționează litigiile care ar putea apărea între părți cu privire la interpretarea sau punerea în aplicare a prezentului acord și modificările la acesta;
            
            
            
               o)
                     revocă numirea președintelui și/sau a directorului executiv;
            
            
            
               p)
                     aprobă instituirea parteneriatelor strategice;
            
            
            
               q)
                     aprobă încheierea oricărui acord sau instrument juridic negociat în conformitate cu articolul 15 alineatul (4) litera (i).
            
            
            
                
            
            
               Articolul 12
            
            
               Reuniunile Consiliului guvernatorilor
            
         
         
            
            
               1.
                     Consiliul guvernatorilor se reunește de două ori pe an în ședință ordinară. Aceste ședințe ordinare coincid cu reuniunile CELAC-UE la nivel de înalți funcționari.
            
            
            
               2.
                     Consiliul guvernatorilor se reunește, de asemenea, în ședință extraordinară, la cererea unuia dintre președinți sau a directorului executiv sau la cererea a cel puțin o treime dintre membrii săi.
            
            
            
               3.
                     Funcțiile de secretariat pentru Consiliul guvernatorilor sunt desfășurate sub autoritatea directorului executiv al fundației.
            
            
            
            
               Articolul 13
            
            
               Procesul decizional în Consiliul guvernatorilor
            
            
            
               Consiliul guvernatorilor își exercită funcțiile în prezența a mai mult de jumătate dintre membrii săi din fiecare regiune. Deciziile se iau prin consensul membrilor prezenți.
            
            
                
            
            
            
               Articolul 14
            
            
               Președintele fundației
            
            
            
               1.
                     Consiliul guvernatorilor alege președintele dintre persoanele nominalizate de membrii Fundației UE-ALC. Președintele este numit pentru un mandat de patru ani, care poate fi reînnoit o singură dată. 
            
            
            
               2.
                     Președintele este o personalitate binecunoscută și care se bucură de un înalt respect atât în America Latină și zona Caraibilor, cât și în UE. Președintele își exercită funcția în mod voluntar, dar are dreptul la rambursarea oricăror cheltuieli necesare și justificate în mod corespunzător.
            
         
         
            
            
               3.
                     Funcția de președinte este deținută, alternativ, de un cetățean al unui stat membru al UE și de un cetățean al unui stat din America Latină sau zona Caraibilor. Dacă președintele numit este un cetățean al unui stat membru al UE, directorul executiv numit trebuie să fie cetățean al unui stat din America Latină sau zona Caraibilor și invers.
            
            
            
               4.
                     Președintele:
            
            
            
               a)
                     reprezintă fundația în relațiile sale externe, îndeplinind un rol reprezentativ și de mare vizibilitate, prin contactele la nivel înalt cu autorități din statele din America Latină și zona Caraibilor, din UE și din statele membre ale UE, precum și cu alți parteneri;
            
            
            
               b)
                     prezintă rapoarte la reuniunile miniștrilor afacerilor externe, la alte reuniuni ministeriale, la reuniunile Consiliului guvernatorilor și la alte reuniuni importante, după caz;
            
            
            
               c)
                     oferă consiliere directorului executiv pentru elaborarea proiectelor de program de lucru multianual și anual și a proiectului de buget, în vederea aprobării acestora de către Consiliul guvernatorilor;
            
            
            
               d)
                     îndeplinește alte sarcini asupra cărora convine Consiliul guvernatorilor.
            
            
            
            
               Articolul 15
            
            
               Directorul executiv al fundației
            
            
            
               1.
                     Fundația este condusă de un director executiv numit de Consiliul guvernatorilor pentru un mandat de patru ani reînnoibil o singură dată; acesta este selectat dintre persoanele nominalizate de membrii Fundației UE-ALC.
            
            
            
               2.
                     Fără a aduce atingere competențelor Consiliului guvernatorilor, directorul executiv nu solicită și nu acceptă instrucțiuni de la niciun guvern și de la niciun alt organism.
            
         
         
            
            
               3.
                     Funcția de director executiv este remunerată și este deținută, alternativ, de un cetățean al unui stat membru al UE și de un cetățean al unui stat din America Latină sau zona Caraibilor. Dacă directorul executiv numit este un cetățean al unui stat membru al UE, președintele numit trebuie să fie cetățean al unui stat din America Latină sau zona Caraibilor și invers. 
            
            
            
               4.
                     Directorul executiv este reprezentantul legal al Fundației și îndeplinește următoarele sarcini:
            
            
            
               a)
                     întocmește programul de lucru multianual și anual al fundației, precum și bugetul acesteia, în consultare cu președintele;
            
            
            
               b)
                     numește și conduce personalul fundației, asigurând respectarea obiectivelor acesteia;
            
            
            
               c)
                     execută bugetul;
            
            
            
               d)
                     prezintă Consiliului guvernatorilor spre adoptare rapoarte de activitate periodice și anuale, precum și conturile financiare, menținând proceduri transparente și diseminarea corectă a informațiilor privind toate activitățile desfășurate sau sprijinite de fundație, inclusiv o listă actualizată a instituțiilor și organizațiilor identificate la nivel național, precum și a celor care participă la activitățile fundației;
            
            
            
               e)
                     prezintă raportul menționat la articolul 18; 
            
            
                
            
            
               f)
                     pregătește reuniunile și oferă asistență Consiliului guvernatorilor;
            
            
            
               g)
                     se consultă, atunci când este necesar, cu reprezentanții competenți ai societății civile și cu alți actori sociali, în special cu instituțiile identificate eventual de membrii Fundației UE-ALC, în funcție de chestiunea ridicată și de necesitățile concrete, informând Consiliul guvernatorilor cu privire la rezultatele acestor contacte, în vederea unei analize suplimentare;
            
            
            
               h)
                     desfășoară consultări și negocieri cu țara-gazdă a fundației și cu celelalte părți la prezentul acord în ceea ce privește detaliile referitoare la facilitățile de care beneficiază fundația în aceste state;
            
         
         
            
            
               i)
                     poartă negocieri, cu privire la orice acord sau instrument juridic având efecte internaționale, cu organizații internaționale, state și instituții publice sau private pe teme care depășesc funcționarea administrativă curentă a fundației, după consultarea și notificarea cuvenită a Consiliului guvernatorilor în legătură cu începutul și încheierea prevăzută a acestor negocieri, precum și după consultări periodice în legătură cu conținutul, sfera de cuprindere și rezultatele probabile ale acestora;
            
            
            
               j)
                     informează Consiliul guvernatorilor cu privire la orice proceduri judiciare în care este implicată fundația. 
            
            
            
            
               Articolul 16
            
            
               Finanțarea fundației
            
            
            
               1.
                     Contribuțiile sunt voluntare și nu aduc atingere participării în Consiliul guvernatorilor.
            
            
                
            
            
               2.
                     Fundația este finanțată, în principal, de către membrii săi. Respectând echilibrul biregional, Consiliul guvernatorilor poate lua în considerare alte modalități de finanțare a activităților fundației.
            
            
            
               3.
                     În cazuri specifice, după notificarea și consultarea prealabilă a Consiliului guvernatorilor în vederea obținerii unei aprobări din partea acestuia, fundația este autorizată să genereze resurse suplimentare prin intermediul finanțării externe din partea unor instituții publice și private, inclusiv prin efectuarea de rapoarte și analize la cerere. Aceste resurse se utilizează exclusiv pentru activitățile fundației.
            
            
            
               4.
                     Republica Federală Germania furnizează, pe cheltuiala sa și în cadrul contribuției sale financiare către fundație, un spațiu mobilat corespunzător și care este adecvat pentru a fi utilizat de către fundație, asigurând întreținerea, utilitățile și securitatea acestuia.
            
            
            
            
               Articolul 17
            
            
               Auditarea și publicarea conturilor
            
         
         
            
                  
                     
            
            
               1.
                     Consiliul guvernatorilor numește auditori independenți pentru auditarea conturilor fundației.
            
            
            
               2.
                     Situațiile activelor, pasivelor, veniturilor și cheltuielilor fundației, auditate de către auditori independenți, se pun la dispoziția membrilor cât mai curând posibil după închiderea fiecărui exercițiu financiar, fără a depăși însă termenul de șase luni de la această dată, și se supun aprobării Consiliului guvernatorilor la reuniunea sa imediat următoare. 
            
            
            
               3.
                     Rezumatul conturilor auditate și al bilanțului este făcut public.
            
            
            
            
               Articolul 18
            
            
               Evaluarea fundației
            
            
            
               De la data intrării în vigoare a prezentului acord, directorul executiv prezintă Consiliului guvernatorilor o dată la patru ani un raport privind activitățile fundației. Consiliul guvernatorilor evaluează global aceste activități și ia orice decizie necesară privind activitățile viitoare ale fundației. 
            
            
            
            
               Articolul 19
            
            
               Parteneriate strategice
            
            
            
               1.
                     Fundația are patru parteneri strategici inițiali: L’Institut des Amériques din Franța și Regione Lombardia din Italia, din partea UE, și Fundația Mondială pentru Democrație și Dezvoltare (Global Foundation for Democracy and Development - FUNGLODE) din Republica Dominicană și Comisia economică a Națiunilor Unite pentru America Latină și Caraibi (ECLAC), din partea Americii Latine și a zonei Caraibilor.
            
            
            
               2.
                     Pentru a-și îndeplini obiectivele, Fundația UE-ALC poate stabili viitoare parteneriate strategice cu organizații interguvernamentale, cu state și cu instituții publice sau private din ambele regiuni, respectând întotdeauna principiul echilibrului biregional.
            
         
         
            
            
            
               Articolul 20
            
            
               Privilegii și imunități
            
            
            
               1.
                     Natura fundației și personalitatea sa juridică sunt definite la articolele 2 și 4.
            
            
            
               2.
                     Statutul, privilegiile și imunitățile fundației, ale Consiliului guvernatorilor, ale președintelui, ale directorului executiv, ale membrilor personalului și ale reprezentanților membrilor pe teritoriul Republicii Federale Germania, acordate în scopul exercitării funcțiilor lor, sunt reglementate de Acordul privind sediul, încheiat între Guvernul Republicii Federale Germania și fundație.
            
            
            
               3.
                      Acordul privind sediul menționat la alineatul (2) din prezentul articol este independent de prezentul acord.
            
            
            
               4.
                     Fundația poate încheia cu unul sau mai multe state din America Latină sau din zona Caraibilor sau cu statele membre ale UE acorduri, supuse aprobării Consiliului guvernatorilor, cu privire la privilegiile și imunitățile care ar putea fi necesare pentru buna funcționare a Fundației în teritoriile respective. 
            
            
            
               5.
                     În cadrul activităților sale oficiale, fundația, activele, veniturile și alte bunuri pe care le deține aceasta sunt scutite de orice impozit direct. Fundația nu este scutită de plata serviciilor care îi sunt furnizate. 
            
            
            
               6.
                      Directorul executiv și personalul fundației sunt scutiți de impozitele naționale pe salariile și onorariile plătite de Fundație.
            
            
            
               7.
                      Membrii personalului fundației înseamnă toți membrii personalului numiți de directorul executiv, cu excepția celor recrutați local și retribuiți pe bază de tarif orar.
            
            
            
                
            
         
         
            
               Articolul 21
            
            
               Limbile de lucru ale fundației
            
            
            
               Limbile de lucru ale fundației sunt cele utilizate pentru Parteneriatul strategic dintre America Latină și zona Caraibilor și Uniunea Europeană, de la înființarea acestuia în iunie 1999.
            
            
                
            
            
            
            
               Articolul 22
            
            
               Soluționarea litigiilor
            
            
            
               Orice diferend care poate apărea între părți cu privire la aplicarea sau interpretarea prezentului acord și a modificărilor acestuia face obiectul negocierilor directe între părți, în vederea unei soluționări în timp util. Dacă diferendul nu este soluționat astfel, acesta se supune atenției Consiliului guvernatorilor, în vederea luării unei decizii.
            
            
            
            
               Articolul 23
            
            
               Modificări
            
            
            
               1.
                     Prezentul acord poate fi modificat din inițiativa Consiliului guvernatorilor al Fundației UE-ALC sau la cererea oricărei părți. Propunerile de modificare se transmit depozitarului, care le notifică tuturor părților în vederea examinării și negocierii.
            
            
            
               2.
                     Modificările se adoptă prin consens și intră în vigoare la treizeci de zile de la data primirii de către depozitar a ultimei notificări cu privire la îndeplinirea tuturor formalităților necesare în acest scop.
            
            
         
         
            
               3.
                     Depozitarul notifică tuturor părților intrarea în vigoare a modificărilor.
            
            
            
            
               Articolul 24
            
            
               Ratificare și aderare
            
            
            
               1.
                     Prezentul acord este deschis pentru semnare tuturor statelor din America Latină și zona Caraibilor, statelor membre ale UE și UE, de la (DATA) până la data intrării sale în vigoare, și este supus ratificării. Instrumentele de ratificare se depun la depozitar.
            
            
            
               2.
                     Prezentul acord rămâne deschis pentru aderarea UE și a statelor din America Latină și zona Caraibilor și a statelor membre ale UE care nu l-au semnat. Instrumentele de aderare corespunzătoare se depun la depozitar.
            
            
            
            
               Articolul 25
            
            
               Intrare în vigoare
            
            
            
               1.
                     Prezentul acord intră în vigoare la treizeci de zile după ce opt părți din fiecare regiune, printre care se numără Republica Federală Germania, au depus la depozitar instrumentele lor de ratificare sau de aderare. Pentru celelalte state din America Latină și zona Caraibilor și celelalte state membre ale UE și UE, care depun instrumentele lor de ratificare sau de aderare după data intrării sale în vigoare, prezentul acord intră în vigoare la treizeci de zile de la data depunerii de către respectivele state din America Latină și zona Caraibilor, UE și statele membre ale UE a instrumentelor lor de ratificare sau de aderare.
            
            
                
            
            
               2.
                     Depozitarul notifică tuturor părților primirea instrumentelor de ratificare sau de aderare, precum și data intrării în vigoare a prezentului acord, în conformitate cu alineatul (1) din prezentul articol.
            
            
            
            
               Articolul 26
            
         
         
            
               Durată și denunțare
            
            
            
               1.
                     Prezentul acord are o durată nedeterminată.
            
            
            
               2.
                     Orice parte poate denunța prezentul acord prin notificare scrisă, adresată depozitarului prin canale diplomatice. Denunțarea devine efectivă după douăsprezece luni de la primirea notificării.
            
            
            
            
               Articolul 27
            
            
               Dizolvare și lichidare
            
            
            
               1.
                     Fundația se dizolvă:
            
            
            
               a) dacă toți membrii fundației, sau toți membrii fundației în afară de unul, au denunțat acordul; sau
            
            
            
               b) dacă membrii fundației decid dizolvarea acesteia.
            
            
            
               2.
                     În caz de dizolvare, fundația există numai în vederea lichidării. Activitățile sale sunt lichidate de lichidatori, care procedează la vânzarea activelor și stingerea datoriilor. Soldul se repartizează între membri, proporțional cu contribuțiile acestora.
            
            
            
            
               Articolul 28
            
         
         
            
               Depozitarul
            
            
            
               Consiliul Uniunii Europene este depozitarul prezentului acord.
            
            
            
                
            
            
               Articolul 29
            
            
               Rezerve
            
            
            
               1.
                     La momentul semnării sau ratificării prezentului acord sau la momentul aderării la acesta, părțile pot formula rezerve și/sau declarații privind textul său, cu condiția ca acestea să nu fie incompatibile cu obiectul și scopul acordului.
            
            
            
               2.
                     Rezervele și declarațiile formulate se comunică depozitarului, care le notifică celorlalte părți la acord.
            
            
            
            
               Articolul 30
            
            
               Dispoziții tranzitorii
            
            
            
               De la data intrării în vigoare a prezentului acord, fundația de tranziție înființată în 2011 în temeiul legislației Republicii Federale Germania își încheie activitatea și se dizolvă. Activele și pasivele, resursele, fondurile și alte obligații contractuale ale fundației de tranziție se transferă Fundației UE-ALC instituite prin prezentul acord. În acest scop, Fundația UE-ALC și fundația de tranziție finalizează instrumentele juridice necesare cu Republica Federală Germania, respectând cerințele legale relevante. 
            
            
            
            
               Drept care subsemnații, pe deplin autorizați în acest scop, au semnat prezentul acord, redactat într-un singur exemplar original în limbile bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă și suedeză, fiecare dintre aceste texte fiind în egală măsură autentic, ce se depune în arhivele Consiliului Uniunii Europene, care transmite o copie certificată tuturor părților.
            
         
         
            
            
            
               Adoptat la _______________, la ___________ (201_).